b'\n_START_ARTICLE_\nPasok\n_START_SECTION_\nHistoria\n_START_PARAGRAPH_\nPasok perustettiin 3. syyskuuta 1974 Kreikan sotilasjuntan kaaduttua ja demokratian palatessa maahan. Puolueen perustaja oli Andr\xc3\xa9as Papandr\xc3\xa9ou, entisen p\xc3\xa4\xc3\xa4ministeri Ge\xc3\xb3rgios Papandr\xc3\xa9oun poika. Juntan kaatumisen j\xc3\xa4lkeen seuranneissa marraskuun 1974 vaaleissa Pasok sai 13,5\xc2\xa0% \xc3\xa4\xc3\xa4nist\xc3\xa4 ja parlamentissa 15 paikkaa 300:sta j\xc3\xa4\xc3\xa4den Konstant\xc3\xadnos Karamanl\xc3\xadsin oikeistolaisen Uuden demokratian (ND) ja Ge\xc3\xb3rgios M\xc3\xa1vrosin antirojalistisen keskustalaisen Keskustaunioni \xe2\x80\x93 Uudet voimat -puolueen taakse. Seuraavissa eli marraskuun 1977 vaaleissa Pasok kaksinkertaisti \xc3\xa4\xc3\xa4nim\xc3\xa4\xc3\xa4r\xc3\xa4ns\xc3\xa4 ja sai 92 paikkaa parlamentissa.\n_START_SECTION_\n1980-luku\n_START_PARAGRAPH_\nLokakuun 1981 vaaleissa Pasok sai 48\xc2\xa0% \xc3\xa4\xc3\xa4nist\xc3\xa4 ja 173 paikkaa parlamentissa. Se muodosti ensimm\xc3\xa4isen sosialistihallituksen Kreikassa sitten vuoden 1924. Vaikka Papandr\xc3\xa9ou oli kampanjoinut EEC:st\xc3\xa4 ja Natosta eroamisen puolesta, h\xc3\xa4n k\xc3\xa4\xc3\xa4nsi pian takkinsa t\xc3\xa4ss\xc3\xa4 suhteessa._NEWLINE_Pasokin hallitus muutti vuoden 1985 perustuslakia poistaen suuren osan presidentin valtaoikeuksista ja antoi lis\xc3\xa4\xc3\xa4 valtaa p\xc3\xa4\xc3\xa4ministerille ja hallitukselle. Ei-kirkolliset avioliitot sallittiin. Kes\xc3\xa4kuun 1985 vaaleissa puolue sai 45\xc2\xa0% \xc3\xa4\xc3\xa4nist\xc3\xa4 ja 161 paikkaa, mik\xc3\xa4 antoi riitt\xc3\xa4v\xc3\xa4n enemmist\xc3\xb6n seuraavalle kaudelle._NEWLINE_Vuoteen 1988 menness\xc3\xa4 Papandr\xc3\xa9oun terveys alkoi heiket\xc3\xa4 ja hallituksen kannatus laskea sen ministerien jouduttua osallisiksi useisiin korruptioskandaaleihin. Pasok h\xc3\xa4visi odotetusti kes\xc3\xa4kuun 1989 vaalit saaden 40\xc2\xa0% \xc3\xa4\xc3\xa4nist\xc3\xa4, kun Uusi demokratia sai 45\xc2\xa0%. Puolue oli kuitenkin muuttanut vaalilakia suhteellisemmaksi, joten 45\xc2\xa0% ei riitt\xc3\xa4nyt hallituksen muodostamiseen. Marraskuussa p\xc3\xa4\xc3\xa4dyttiin uusiin vaaleihin, joissa saatiin samanlainen tulos. Lyhyen suuren koalition ja huhtikuun 1990 vaalien j\xc3\xa4lkeen Uusi demokratia muodosti hallituksen itse saatuaan 152 edustajaa vastaan Pasokin 121.\n_START_SECTION_\n1990-luku\n_START_PARAGRAPH_\nOppositiossa Pasok k\xc3\xa4vi l\xc3\xa4pi kriisin, kun Papandr\xc3\xa9outa syytettiin Kreetan pankkiin liittyviss\xc3\xa4 talousep\xc3\xa4selvyyksiss\xc3\xa4. H\xc3\xa4net vapautettiin, ja lokakuun 1993 vaaleissa Pasok palasi valtaan, mit\xc3\xa4 pidettiin luottamuksen osoituksena h\xc3\xa4nelle syyt\xc3\xb6ksi\xc3\xa4 vastaan. Vuonna 1995 Papandr\xc3\xa9oun terveys heikkeni ratkaisevasti ja puolue ajautui johtajuuskiistaan._NEWLINE_Tammikuussa 1996 Papandr\xc3\xa9ou joutui eroamaan p\xc3\xa4\xc3\xa4ministerin paikalta oltuaan kolme kuukautta sairaalassa. H\xc3\xa4n kuoli puolen vuoden kuluttua. H\xc3\xa4nt\xc3\xa4 seurasi puolueen johdossa Pasokin Eurooppa-mielisen siiven K\xc3\xb3stas Sim\xc3\xadtis, joka voitti \xc3\xa4\xc3\xa4nestyksen Papandr\xc3\xa9oun luottomiest\xc3\xa4 \xc3\x81kis Tsochatz\xc3\xb3poulosta vastaan. Sim\xc3\xadtis joutui ensimm\xc3\xa4isen\xc3\xa4 p\xc3\xa4\xc3\xa4ministerip\xc3\xa4iv\xc3\xa4n\xc3\xa4\xc3\xa4n selvitt\xc3\xa4m\xc3\xa4\xc3\xa4n \xc3\x8dmian saarten kriisi\xc3\xa4 Turkin kanssa._NEWLINE_Ensimm\xc3\xa4isess\xc3\xa4 Papandr\xc3\xa9oun kuoleman j\xc3\xa4lkeisess\xc3\xa4 puoluekokouksessa kes\xc3\xa4ll\xc3\xa4 1996 Sim\xc3\xadtis valittiin puolueen johtajaksi ja h\xc3\xa4n j\xc3\xa4rjesti uudet vaalit mitatakseen luottamustaan. Syyskuun 1996 vaaleissa Pasok sai 41,5\xc2\xa0% \xc3\xa4\xc3\xa4nist\xc3\xa4. Seuraavissa vaaleissa huhtikuussa 2000 puolue sai 43,8\xc2\xa0% \xc3\xa4\xc3\xa4nist\xc3\xa4, 158 paikkaa, ja Sim\xc3\xadtis jatkokauden.\n_START_SECTION_\n2000-luku\n_START_PARAGRAPH_\nPasok oli kuitenkin menett\xc3\xa4m\xc3\xa4ss\xc3\xa4 suosiotaan ja Sim\xc3\xadtis ilmoitti erostaan tammikuussa 2004. H\xc3\xa4nt\xc3\xa4 seurasi puoluejohtajana Ge\xc3\xb3rgios Andr\xc3\xa9as Papandr\xc3\xa9ou, Andr\xc3\xa9as Papandr\xc3\xa9oun poika. Puolue toivoi t\xc3\xa4m\xc3\xa4n k\xc3\xa4\xc3\xa4nt\xc3\xa4v\xc3\xa4n suosion alam\xc3\xa4en, kun Uusi demokratia oli 7 prosenttiyksikk\xc3\xb6\xc3\xa4 edell\xc3\xa4 vuoden alussa._NEWLINE_Vaikka nuorempi Papandr\xc3\xa9ou v\xc3\xa4hensi Uuden demokratian etumatkan kolmeen prosenttiyksikk\xc3\xb6\xc3\xb6n, j\xc3\xa4i Pasok maaliskuun 2004 vaaleissa toiseksi 40,55 prosentilla \xc3\xa4\xc3\xa4nist\xc3\xa4 ja 117 paikalla. Vuoden 2009 vaaleissa puolue sai enemmist\xc3\xb6n Kreikan parlamenttiin._NEWLINE_Kreikkaan iskeneen talouskriisin my\xc3\xb6t\xc3\xa4 Pasokin kannatus romahti, ja touko- ja kes\xc3\xa4kuun 2012 parlamenttivaaleissa puolue putosi suurimman puolueen paikalta kolmanneksi. Vaalien voittajaksi nousivat Uusi demokratia ja \xc3\xa4\xc3\xa4rivasemmistoa edustanut Syriza. My\xc3\xb6hemmiss\xc3\xa4 vaaleissa puolueen kannatus on pudonnut selv\xc3\xa4sti alle 10\xc2\xa0%. Vuodesta 2018 Pasok toimii osana Muutosliikett\xc3\xa4.'